དེ་ཡང་སློབ་དཔོན་ཀླུ་སྒྲུབ་ཀྱིས།རྟེན་ཅིང་འབྲེལ་འབྱུང་མ་གཏོགས་པའི།།ཆོས་འགའ་ཡོད་པ་མ་ཡིན་ནོ།།དེ་ཕྱིར་སྟོང་པ་མ་གཏོགས་པའི།།ཆོས་འགའ་ཡོད་པ་མ་ཡིན་ནོ།།ཞེས་ཆོས་ཐམས་ཅད་ཕན་ཚུན་རྟེན་འབྲེལ་ལམ་ཕན་ཚུན་ལྟོས་ནས་གྲུབ་པ་ཁོ་ན་ཡིན་པ་གསུངས་པ་ལྟར་སྣོད་ཀྱི་འཇིག་རྟེན་དང་བཅུད་ཀྱི་སེམས་ཅན་གཉིས་པོ་ཡང་ཕན་ཚུན་རྟེན་འབྲེལ་ཡིན་ཏེ་གཅིག་ལ་གཅིག་རྟེན་གྱི་སྒོ་ནས་འཛམ་གླིང་གོ་ལ་འདི་གྲུབ་པ་ཞིག་ཡིན།འདིའི་ཐད་ནས་སྐྱེ་ཁམས་སྲུང་སྐྱོབ་དཔེ་རུ་བཀོད་དེ་བཤད་ན།སྣོད་ཀྱི་འཇིག་རྟེན་འདི་ཁོར་ཡུག་དང་གཙང་སྦྲ་སོགས་ཀྱིས་སྒོ་ནས་སྲུང་སྐྱོབ་ཡག་པོ་བྱུང་བ་ཡིན་ན་དེར་གནས་པའི་འགྲོ་བ་སེམས་ཅན་དེ་དག་ཀྱང་ལུས་སེམས་བདེ་པོ་ཡོང་རྒྱུ་ཡིན་པ་ནི་རྒྱུ་འབྲས་ཀྱི་སྒོ་ནས་གཏན་འཁེལ་བ་ཞིག་རེད།དེ་ལྟར་མ་བྱས་པར་མི་ཁ་ཤས་དང་ལུང་པ་ཁ་ཤས་ཀྱི་ཁེ་ཕན་ཆུང་ངུ་ལ་བསམ་སྟེ་ཆེ་ས་ནས་སྣོད་ཀྱི་འཇིག་རྟེན་ལ་གནོད་པ་སྐྱེལ་བ་དང་།ཆུང་ས་ནས་རང་ཉིད་སྐྱིད་པོ་ཡོང་ཆེད་དུ་མི་གཞན་གྱི་རྒྱུ་ནོར་དང་།སྙན་གྲགས།མདུན་ལམ་སོགས་ལ་གནོད་པ་གཏང་བའི་བྱ་བ་དེ་དག་ལ་བརྟེན་ནས་མཐར་རང་ཉིད་བཙོན་ཁང་སོགས་སུ་སྡུག་བསྔལ་མྱངས་དགོས་ཡོད་པ་རེད།སྤྱོད་འཇུག་ལས།སྡུག་བསྔལ་འདོར་འདོད་སེམས་ཡོད་ཀྱང་།།སྡུག་བསྔལ་ཉིད་ལ་མངོན་པར་རྒྱུག།བདེ་བ་འདོད་ཀྱང་གཏི་མུག་པས།།རང་གི་བདེ་བ་དགྲ་ལྟར་འཇོམས།།ཞེས་གསུངས་པ་ལྟར།ཚང་མའི་སེམས་ལ་བདེ་བ་འདོད་ཀྱང་འོན་ཀྱང་བདེ་བ་དེ་ཉིད་འཚོལ་བའི་ཐབས་ཡང་དག་ཡིན་མིན་གྱི་སྒོ་ནས་འགྲོ་བ་མང་པོ་ཞིག་ལ་འཐོབ་བྱའི་འབྲས་བུ་བདེ་བའི་ལྡོག་ཕྱོགས་འབྲས་བུ་སྡུག་བསྔལ་མང་པོ་ཞིག་མི་འདོད་བཞིན་དུ་བྱུང་བ་འདི་ནི་བདེ་བ་བསྐྱེད་བྱེད་ཀྱི་རྒྱུ་དང་སྡུག་བསྔལ་འབྱུང་བྱེད་ཀྱི་རྒྱུ་ལ་རྨོངས་པ་ཡིན་པའི་སྐྱོན་ཉག་གཅིག་ལས་བྱུང་བ་ཞིག་ཡིན།དེས་ན་ཐོབ་བྱའི་འབྲས་བུ་བདེ་བ་དེ་རྒྱུ་གང་ཞིག་ལ་བརྟེན་ནས་ཐོབ་པ་དང་།དེའི་ལྡོག་ཕྱོགས་འབྲས་བུ་སྡུག་བསྔལ་དེ་རྒྱུ་གང་ཞིག་ལས་འབྱུང་བ་ཤེས་དགོས་པ་དེ་གལ་ཆེན་པོ་ཞིག་ཆགས་ཡོད།དེས་ན་དངོས་པོ་ཐམས་ཅད་གཅིག་ལ་གཅིག་རྟེན་གྱི་སྒོ་ནས་གནས་ཡོད་པ་དེ་ཉིད་མུ་མཐུད་ནས་ཞི་བདེ་མཉམ་གནས་ཞིག་ཡོང་དགོས་ན་གཙོ་བོ་སེམས་ཡོད་ཀུན་ལ་རག་ལས་པ་དང་།དེའི་ནང་ནས་ཀྱང་འགྲོ་བ་མི་ལ་རག་ལས་པ་ཞིག་ཡིན་པར་བརྟེན།ང་ཚོས་ཕྱོགས་རིས་དང་སྒེར་གྱི་དགའ་ཕྱོགས་སོགས་ཀྱི་ལྟ་ཚུལ་ཆུང་ངུ་དག་ལས་ཕར་བརྒལ་ཏེ་འཇིག་རྟེན་གྱི་གནས་ལུགས་ངོ་མ་ལ་བསམ་ཞིབ་བྱས་ནས་སེམས་ཅན་རྣམས་བདེ་བའི་ལམ་དུ་བསྐྱོད་བྱེད་ཀྱི་ཐབས་ཡང་དག་པ་ཚང་ལ་མ་ནོར་བ་དག་གསལ་བཤད་དང་སློབ་སྦྱོང་བྱ་རྒྱུ་དེ་ནི་སེམས་ཅན་ལ་དྲིན་གཟོ་བ་ཡིན་ལ།ནང་བསྟན་གྱི་བཀའ་དང་བསྟན་བཅོས་རྣམས་ཀྱི་རྩ་བའི་དགོས་པ་དང་དམིགས་ཡུལ་ཡང་འཇིག་རྟེན་གྱི་ཁམས་འདིར་བདེ་སྐྱིད་བསྐྲུན་ནས་སེམས་ཅན་གྱི་དྲིན་གཟོ་རྒྱུ་དེ་ཡིན།དེར་བརྟེན་སངས་རྒྱས་བཅོམ་ལྡན་འདས་ཀྱིས་ཐུན་མོང་གི་སྣང་ངོར་ཆོས་འཁོར་རིམ་པ་རྣམ་པ་གསུམ་བསྐོར་བར་མཛད་པ་ཡིན་ལ།དེ་དག་ཚང་མ་ནི་འགྲོ་བ་སེམས་ཅན་རྣམས་ལ་བདེ་སྐྱིད་ཐོབ་པའི་ཆེད་ཁོ་ནར་གསུངས་པ་ལས་གཞན་དམིགས་ཡུལ་གང་ཡང་མེད་པ་དེ་གསལ་པོ་རེད།དེ་འདྲའི་དམིགས་ཡུལ་རྒྱ་ཆེན་པོ་དེ་སྒྲུབ་པའི་ཐབས་ཤེས་ཇི་ལྟ་བུ་ཞིག་བསྟན་ཡོད་པ་ཡིན་ཟེར་ན།དང་པོ་སྡུག་བསྔལ་དེ་དག་ཐམས་ཅད་ནི་རང་ཉིད་གཅེས་པར་འཛིན་པའི་བློ་དེ་ལ་བརྟེན་ནས་བྱུང་བ་ཡིན་པ་དེ་ཡིན་པ་ལ་ཡིན་པ་ཉིད་དུ་ཤེས་དགོས་པར་བསྟན་པ་དང་།དེ་ཤེས་པའི་འོག་ཏུ་རང་གཅེས་པར་འཛིན་པའི་བློ་དེའི་རང་གཤིས་སམ་བློའི་ནུས་པ་ལྟ་བུ་དེ་ཇེ་ཆུང་ནས་རིམ་བཞིན་རྩ་མེད་དུ་གཏོང་བའི་ཐབས་ཤེས་མང་པོ་གསུངས་ནས་སྡུག་བསྔལ་དེ་དག་ཀྱང་ཇེ་ཆུང་ནས་རིམ་བཞིན་གཏན་མེད་དུ་འགྲོ་བའི་ཐབས་སོ་སོའི་བློ་ཚོད་དང་འཚམ་པ་མང་པོ་ཞིག་གསུངས་ཡོད།རང་གཅེས་འཛིན་གྱི་བློ་དེ་ཇེ་ཆུང་ནས་རིམ་བཞིན་གཏན་སྤོང་བྱས་པ་ཡིན་ན་རིམ་བཞིན་བདག་མེད་པར་རྟོགས་པའི་བློ་དེ་སྐྱེས་པ་ཡིན་ལ།དེ་སྐྱེས་ན་རང་དང་གཞན་གཉིས་ཀ་ལ་ཕན་པ་ཆེན་པོ་ཐོབ་ཐུབ་པ་ཡིན།རང་ལ་མཚོན་ན་རང་ཉིད་ཀྱི་རྒྱུད་གཙང་མ་ཆགས་ནས་ཡུལ་དུས་གང་དུ་གནས་ཀྱང་རུང་མི་སུ་དང་འགྲོགས་ཀྱང་རུང་མི་བདེ་བའམ་སྡུག་བསྔལ་མེད་པར་བློ་བདེ་བག་ཕེབས་ཀྱི་སྒོ་ནས་གནས་ཐུབ་པ་དང་།གཞན་ལ་མཚོན་པ་ཡིན་ན་ཡང་།བློ་དེས་ཀུན་ནས་བསླངས་པའི་སྒོ་ནས་སྤྱི་ཚོགས་དང་།སེམས་ཅན་གྱི་ཚེ་སྲོག་དེ་བཞིན་འཚོ་བ་སོགས་ལ་གནོད་སྐྱོན་གཏོང་མི་སྲིད་པ་ཞིག་ཡིན་པས།དེས་ན་རང་ཉིད་གཅེས་པར་འཛིན་པའི་བློ་དེའི་ནུས་པ་ལྟ་བུ་དེ་རིམ་བཞིན་ཇེ་ཆུང་དུ་གཏང་ནས་རང་གཞན་ཀུན་རྒྱུན་དུ་བདེ་བར་གནས་དགོས་པ་ལ་འབད་དགོས།